કલા અને કલાકારોની કામયાબી અને કમનસીબીની કહાની જુઓ.. ગુજરાતી તખ્તા પર માનસશાસ્ત્ર અંતર્ગત વિષયવસ્તુ પર આજથી પાત્રીસ વર્ષ પહેલાં ૧૯૮૩ની સાલમાં લતેશ શાહ નિર્મિત અને લિખિત એક નાટક ‘ચિત્કાર’ આવે.. નાટકમાં સુજાતા મહેતા સ્કિઝોફેનિક દર્દી રત્ના સોલંકીનું પાત્ર ભજવે.. હિતેનકુમાર બેકસ્ટેજ સંભાળતા સાથે નાનકડું એવું કમ્પાઉન્ડર ભોપાનું પાત્ર ભજવે.. જોતજોતામાં એક ગુજરાતી નાટકનાં સતત પચ્ચીસ વર્ષ સુધી દેશ-વિદેશમાં ૮૦૦ જેટલાં સફળ શો યોજાઈ.. અને ૨૦૧૮ની સાલમાં એ નાટક આધારિત ફિલ્મ બને. વળી, નાટકનાં ૮૦૦ જેટલાં સક્સેસફૂલ શોમાં રત્નાનું પાત્ર સુજાતા મહેતા જ ભજવે અને એક સમયે આ નાટકમાં નાનકડો ભાગ ભજવનાર નવશીખીયો હિતેન આગળ જતા સુપરસ્ટાર હિતેનકુમાર બની જાય, ૧૦૦થી વધુ ફિલ્મોમાં મુખ્ય કલાકારની ભૂમિકામાં જોવા મળે. ગુજરાતી રંગભૂમિનાં બે જાજરમાન પાત્રો દસકો પછી એ જ સુજાતા મહેતા અને હિરેન કુમાર ફિલ્મી કહાનીનાં મુખ્ય કિરદારમાં આવે અને અંત-જીવંતનાં અવતારરૂપે ચિત્કાર જન્મે! આ ચિત્કાર છે અભિનય અને દિગ્દર્શનનો. કેવી મોટી કામયાબી સાથે કમનસીબીએ કે આ સમગ્ર ગૌરવશાળી ઘટનાક્રમથી નવી પેઢી તદ્દન અજાણ છે! એથી મોટી આઘાતજનક બાબત એ છે કે, સતત ૮૦૦ જેટલાં નાટક શો કર્યા બાદ ફિલ્મમાં પણ એ જ રત્ના સોલંકીનું પાત્ર ભજવનાર સુજાતા મહેતાએ જાણે વિશ્વ રંગભૂમિનો કીર્તિમાન સ્થાપિત કર્યો છે. જે અંગે મીડિયા મૌન અને માહિતીકારો મંત્રમુગ્ધ નથી! આ ચિત્કાર છે દર્શક-ભાવકનો..